קדימון לסרט מצ'טה קטלני, בו שיחקה גאגא את הדמות "הזיקית", יצא ב-4 באוקטובר והציג את גרסת האולפן האלטרנטיבית לשיר מתוך האלבום, "Aura". סרטון המילים של השיר, בבימויו של רוברט רודריגז, הועלה לחשבון ה-Vevo של גאגא חמישה ימים לאחר מכן, ובו מופיעות סצינות ודיאלוגים מתוך הסרט בין הדמויות. קטעים של השירים "G.U.Y.", "Artpop" ו- "Mary Jane Holland" מהאלבום פורסמו מעת לעת במהלך שבועיים בין התאריכים 14–28 באוקטובר. ב-24 באוקטובר נערכו מפגשי האזנה לקידום מכירות של האלבום בברלין, כאשר גאגא סיפקה ביצוע חי של השיר "Gypsy". לאחר מכן הופיעה ללא הודעה מוקדמת במועדון הלילה "G-A-Y" בלונדון כעבור יומיים וביצעה את "Venus", אשר במהלכו יצרה מחלוקת כשהתפשטה והייתה עירומה במהלך המופע. ב-27 באוקטובר ביצעה גאגא גם את "Venus" לצד "Do What U Want" בעונה העשירית של התוכנית האקס פקטור בממלכה המאוחדת. ההופעה עוררה מטח תלונות בפני ערוץ "ITV" ורשות התקשורת הבריטית על לבושה החשוף של גאגא ורקדניותיה. גאגא שבה לארצות הברית בשבוע שלאחר מכן להופעה עם "Dope" בטקס פרסי המוזיקה של יוטיוב והמשיכה להופיע עם שירים מהאלבום בתוכניות המופע של הווארד סטרן, סאטרדיי נייט לייב וטקס פרסי המוזיקה האמריקאית 2013 יחד עם הראפר אר. קלי.